משה ספקטור (קצין)

משה ספקטור (נולד ב-1942) הוא תת-אלוף (במילואים) בצה"ל והמנכ"ל הראשון בעיריית פתח תקווה.

קורות חייו 
משה ספקטור נולד בשנת 1942 באזור קייב. עלה לישראל ב-1949. ב-1960 התגייס לצה"ל לחטיבת גולני. עבר מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה וביצע מספר תפקידי פיקוד ובהם מפקד מחלקה ומפקד פלוגה בגדוד 13 (גדעון). לאחר מלחמת ששת הימים מונה למפקד סיירת גולני. לאחר מכן שירת כסמג"ד בחטיבה. בשנים 1969–1970 למד במכללה הבין-זרועית לפיקוד ולמטה. לאחר מכן, והוא כבר רב-סרן, הוצב באגף מבצעים. בשנת 1972 שירת כמפקד פלוגה בבה"ד 1. במלחמת יום הכיפורים היה מפקד סיירת שקד, פרוסה בחצי האי סיני בקו המוצבים, בין היחידות שניסו לבלום את הצבא המצרי בימי הלחימה הראשונים וספגה אבדות רבות. כוח מן היחידה, בפיקודו של ספקטור, לחם תחת פיקוד חטיבה 14 בקרב החווה הסינית, בצליחת תעלת סואץ ובקרב על מתחם אורחה. בהמשך שירת כמפקד חטיבה 5. לאחר מכן פיקד על חטיבת ביסלמ"ח. בהמשך הועלה לדרגת תא"ל ובשנים 1982–1985 שירת כמפקד אוגדת יהודה ועסק בהסבתה לאוגדת שריון. לאחר מכן מילא תפקיד פיקודי בפיקוד הצפון. בשנת 1988 השתחרר מצה"ל.

לאחר שחרורו מצה"ל מונה למנכ"ל הראשון בעיריית פתח תקווה. תפקיד זה מילא במשך 15 שנים ולאחר מכן שימש כ־13 שנים כיועץ ראש העיר לנושאי תשתיות מוסדות חינוך ונוער.

בשנת 2022 יצא לאור ספרו האוטוביוגרפי "משה ספקטור - קצין וג'נטלמן".

הוא יקיר העיר פתח תקווה.

לקריאה נוספת 
 רן אדליסט, "האנציקלופדיה לצבא וביטחון – 'צה"ל בחילו'", הוצאת רביבים (מהדורת מעריב), 1983, כרך 14 -"סיירות ומיעוטים", עמודים 35–36.

קישורים חיצוניים 
 תא"ל ספקטור משה, באתר אוגדת יהודה.
 משה ספקטור (1967-1968), באתר גדוד הסיור של חטיבת גולני.
 משה ספקטור - קצין וג'נטלמן

הערות שוליים 

מפקדי סיירת שקד
מפקדי סיירת גולני
מפקדי חטיבת ביסלמ"ח
מפקדי אוגדת יהודה
תתי-אלופים בצה"ל
מנכ"לים יוצאי שירות קבע בצה"ל
מנכ"לי רשויות מקומיות
פתח תקווה: אישים
כותבי אוטוביוגרפיה ישראלים
ישראלים שנולדו ב-1942